section_heading: Etimologija
paragraph_text: Nepoznata je izvorna etimologija imena „Efrajim“. Narodna etimologija izvodi to ime iz hebrejskoga glagola פרה (parah), što znači „biti plodan“. Takvo je tumačenje prisutno i u biblijskim tekstovima (usp. Post 41,52; Hoš 13,15). Riječi koje završavaju a -ajim obično su toponimi, to jest označavaju neko mjesto. Tako neki znanstvenici misle da je izvorno bila riječ o har eprajim, što znači „brdo ispaše“. Vjerojatnije je izvođenje toga imena iz imenice אפר (efer), u smislu „pokrajina“ (prema akadskome eperu), čemu je onda pridodana oznaka mjesta -ajim.